चिर प्रतिद्वंद्वी भारत, पाक में होगी खिताबी भिड़ंत  
एशियाई चैम्पियंस ट्रॉफी के पहले संस्करण का फाइनल विश्व हॉकी की दो सबसे बड़ी प्रतिद्वंद्वी टीमों-भारत और पाकिस्तान के बीच रविवार को खेला जाएगा।
एशियाई चैम्पियंस ट्रॉफी के पहले संस्करण का फाइनल विश्व हॉकी की दो सबसे बड़ी प्रतिद्वंद्वी टीमों-भारत और पाकिस्तान के बीच रविवार को खेला जाएगा।   शुक्रवार को जापान पर मलेशिया की शानदार जीत के साथ भारत के फाइनल में पहुंचने का रास्ता साफ हुआ था। इससे पहले, भारत ने अपने अंतिम लीग मैच में पाकिस्तान को 2-2 से बराबरी पर रोक लिया था।  भारत को बराबरी पर रोकने के साथ पाकिस्तान की टीम कुल 10 अंकों के साथ फाइनल में पहुंच गई थी लेकिन नौ अंकों के साथ भारत को जापान और मलेशिया तथा कोरिया और चीन के बीच होने वाले मुकाबलों के परिणाम का इंतजार करना था।  पूरे टूर्नामेंट में जीत के लिए तरसती दिखी चीनी टीम ने अपने अंतिम मुकाबले में कोरिया को 1-1 की बराबरी पर रोक लिया। इसी के साथ कोरिया के फाइनल में पहुंचने का रास्ता बंद हो गया था। अब भारत की निगाह मलेशिया पर थी। मध्यांतर तक जापान के खिलाफ मलेशिया के 0-2 से पिछड़ रहे होने के दौरान भारत के फाइनल में पहुंचने की उम्मीदें धूमिल होती दिख रहीं थीं लेकिन मलेशिया ने मध्यांतर के बाद शानदार वापसी करते हुए 3-2 से जीत दर्ज की।   जापान और मलेशिया की टीमें कांस्य पदक के लिए भिड़ेंगी जबकि कोरिया पांचवें और छठे स्थान के लिए होने वाले प्लेऑफ मुकाबले में रविवार को ही चीन से भिड़ेगा। रविवार को शुक्रवार को खेले गए तीनों लीग मुकाबलों की पुनरावृत्ति होगी।  भारतीय टीम इस टूर्नामेंट में अब तक अजेय है। अजेय क्रम बनाए रखने वाली वह एकमात्र टीम है। उसने अपने पहले मुकाबले में चीन को 5-0 से हराया था। इसके बाद उसे जापान के साथ 1-1 से ड्रॉ खेलना पड़ा था। तीसरे मुकाबले में भारत ने कोरिया को 5-3 से हराया लेकिन मलेशिया के खिलाफ उसने 2-2 से ड्रॉ खेला था।  दूसरी ओर, पाकिस्तान ने कुल पांच मैच खेले, जिनमें से एक में उसे ड्रॉ खेलना पड़ा जबकि तीन में उसे जीत मिली। एशियाई चैम्पियन पाकिस्तान को एक मैच में हार का सामना करना पड़ा था।  खिताबी मुकाबले के माध्यम से भारत के पास इस वर्ष मई में मलेशिया में खेले गए सुल्तान अलजान शाह हॉकी टूर्नामेंट में मिली 1-3 की हार का हिसाब बराबर करने का मौका है। इस वर्ष दोनों टीमों की यह दूसरी भिड़ंत है।